DA Den Europæiske Unions Tidende C 307/1

KOMMISSIONENS UDTALELSE

af 27. november 2008

i henhold til artikel 7 i Europa-Parlamentets og Rådets direktiv 98/37/EF for så vidt angår et forbud, som de ungarske myndigheder har vedtaget angående en elektrisk høvl af mærket BRISTOOL ENGLAND MD-2007-136

(EØS-relevant tekst)

(2008/C 307/01)

1. De ungarske myndigheders anmeldelse

I henhold til artikel 2, stk. 1, i direktiv 98/37/EF om indbyrdes tilnærmelse af medlemsstaternes lovgivning om maskiner skal medlemsstaterne træffe de nødvendige foranstaltninger for, at de maskiner, som direktivet finder anvendelse på, kun kan markedsføres og ibrugtages, hvis de ikke bringer personers og i givet fald husdyrs eller goders sikkerhed og sundhed i fare, når de installeres og vedligeholdes på passende vis og anvendes i overensstemmelse med deres bestemmelse.

I henhold til direktivets artikel 7, stk. 1, skal en medlemsstat, hvis den konstaterer, at maskiner, der er forsynet med CE-mærkning, og som anvendes i overensstemmelse med deres bestemmelse, vil kunne frembyde fare for personers og i givet fald husdyrs eller goders sikkerhed, træffe alle nødvendige foranstaltninger for at trække maskinerne tilbage fra markedet, forbyde deres markedsføring og ibrugtagning eller indskrænke deres frie bevægelighed. Medlemsstaten underretter straks Kommissionen om disse foranstaltninger og anfører grundene til sin beslutning.

Den 23. juli 2007 underrettede de ungarske myndigheder Kommissionen om en foranstaltning, der forbyder markedsføring af en håndholdt bærbar elektrisk høvl af mærket BRISTOOL ENGLAND, model BT/PL 822-902. Maskinen produceres af Jiangsu Jinding Electric Tools Group Co. Ltd, Huangli Town Changzhou, Jiangsu 213151, Kina, og distribueres af TESCO-GLOBAL Inc., H-2040 Budaörs, Kinizsi út 1-3.

Europa-Kommissionen modtog følgende dokumenter:

— attest nr. AM50046679 0001 af 29. juli 2004 udstedt af TÜV Rheinland Product Safety GmbH, Am Grauen Stein, D-51105 Köln, for en elektrisk høvl af model DB-82X2B

— erklæring fra Jiangsu Jinding Electric Tools, Kina, af 16. februar 2006 om, at den elektriske høvl af model DB-82X2B ækvivalerer med model 3036

— erklæring fra Bristool Trade Cooperation, Fernley, Nevada, USA, af 15. december 2006 om, at model 3036 ækvivalerer med den elektriske høvl af model BT/PL 822-902, som er omfattet af den ungarske foranstaltning.

I henhold til direktivets artikel 7, stk. 2, skal Kommissionen efter at have holdt samråd med de berørte parter tage stilling til, om den finder den pågældende foranstaltning berettiget eller ej. Hvis Kommissionen finder, at foranstaltningen er berettiget, skal den underrette medlemsstaterne herom, så de kan træffe alle nødvendige foranstaltninger for så vidt angår de pågældende maskiner i overensstemmelse med deres forpligtelser i henhold til artikel 2, stk. 1.

2. De ungarske myndigheders begrundelse

De ungarske myndigheder traf foranstaltningen med den begrundelse, at den elektriske høvl ikke var i overensstemmelse med nedenstående væsentlige sundheds- og sikkerhedskrav i bilag I til direktiv 98/37/EF (med henvisning til specifikationerne i de europæiske harmoniserede standarder EN 60745-1:2003 — »Elektrisk motordrevet håndværktøj — Sikkerhed — Del 1: Almindelige bestemmelser« og EN 60745-2-14 — »Elektrisk motordrevet håndværktøj — Sikkerhed — Del 2-14: Særlige bestemmelser for høvle«):

1.2.2. Betjeningsanordninger

De tekniske elementer til beskyttelse mod kontakt med maskinens roterende dele blev ikke leveret sammen med maskinen, og maskinen var heller ikke sikret mod utilsigtet igangsætning. Desuden kunne kontakten låses i tændt position, mens maskinen var i drift.

1.5.1. Risici, der skyldes elektrisk energi

Utilstrækkeligt forstærket isolering: Der opstod tilbageslag mellem tilgængelige metaldele og strømførende dele på et spændingsniveau under den foreskrevne tærskel, hvilket indebærer risiko for elektrisk stød.

1.5.6. Brandfare

Under temperaturprøven gik der ild i maskinen, den udsendte røg og flammer og gik derefter i stå.

1.7.3. Mærkning

Fabrikantens navn og adresse var ikke angivet på maskinen, og også produktionsåret manglede.

1.7.4. Brugsanvisning

I brugsanvisningen manglede visse oplysninger, som kræves med henblik på sikker betjening af maskinen.

3. Kommissionens udtalelse

Kommissionen anmodede den 15. november 2007 pr. brev TESCO-GLOBAL Inc. — som underskrev EF-overensstemmelseserklæringen — om at fremsende firmaets bemærkninger til de ungarske myndigheders foranstaltning.

Den 15. november 2007 henvendte Kommissionen sig også skriftligt til TÜV Rheinland, Köln, som havde udstedt en overensstemmelseserklæring for en elektrisk høvl af model DB-82X2B, som hævdedes at ækvivalere med den elektriske høvl af model BT/PL 822-902, der var omfattet af den ungarske foranstaltning.

Den 3. december 2007 bekræftede TÜV Rheinland, at man havde udstedt attesten for den elektriske høvl af model DB-82X2B og anførte, at attesten kun var gyldig til marts 2007. De kunne ikke bekræfte, at den elektriske høvl af mærket BRISTOOL ENGLAND, model BT/PL 822-902, ækvivalerede med model DB-82X2B, og anførte, at de ikke havde prøvet eller certificeret model BT/PL 822-902.

Den 11. december 2007 svarede TESCO GLOBAL Inc., at virksomheden ikke ville gøre indsigelse over for den foranstaltning, de ungarske myndigheder havde truffet, og at den havde destrueret sit lager af den pågældende elektriske høvl.

På baggrund af den foreliggende dokumentation og de bemærkninger, de berørte parter har fremsat, finder Kommissionen, at de ungarske myndigheder har påvist, at den maskine, som er genstand for forbuddet, ikke er i overensstemmelse med ovennævnte væsentlige sundheds- og sikkerhedskrav. Maskinens manglende overensstemmelse er til alvorlig fare for brugerens sikkerhed.

Efter at have fulgt den foreskrevne procedure er Kommissionen således af den opfattelse, at de ungarske myndigheders foranstaltning er berettiget.